Promanet Oy				Projektisuunnitelma
H.Stenlund						7.11.2000
						1(3)

Verkkovirasto 2005 -

1.	Tausta

Julkisen hallinnon piirissä on käynnistynyt tietoverkkoja hyödyntävien asiointipalvelujen kehittäminen. Kansalaisen käsikirjana tunnetusta palveluhakemistosta ollaan kehittämässä hallinnon palveluiden tietoverkkoihin sijoitettavaa portaalia Suomi.fi. Näiden kanssa rinnan on alettu kehitellä malleja palveluille, jotka ovat käytettävissä 24 tuntia vuorokaudessa ja kaikkina viikonpäivinä. Vaikka nämä olisivatkin jatkossa vain perinteisellä tavalla tarjottavien palvelujen vaihtoehtoisia tarjontamuotoja, tietoverkkopalvelujen käytön yleisestä kehityksestä ja verkossa tarjottavien asiointipalvelujen joustavuudesta ja laadusta riippuen kehityksellä on suuri vaikutus julkisen hallinnon henkilöstön työhön, työn ohjaukseen ja organisointiin sekä työn sijoitumiseen uudella tavalla ajan ja paikan suhteen.

Merkittävän muutoksen ohjaaminen edellyttää tulevaisuuden ennakointia. Erilaisten tulevaisuuskuvien ja kehityskulkujen tiedostaminen ennakolta antaa  mahdollisuudet osallistua myös tulevaisuuden tekemiseen ja näin välttyä ikäviltä yllätyksiltä. Tulevaisuus muodostuu paitsi ajattelua ja päätöksentekoa seuraavista asioista myös osin niistä riippumattomista asioista. Sen lisäksi tulevaisuus muotoutuu tietysti myös täysistä sattumista. Kaikkeen emme siis pysty varautumaan, mutta mitä useamman mahdollisen tulevaisuuskuvan kyemme hahmottamaan ja mitä useamman näihin johtavan kehityspolun l. skenaarion itsellemme kuvaamaan, sitä vähemmän yllätyksiä tulevaisuus meille tuo.

Tämä edellyttää tietysti, että skenaarioiden tarkasteluun liitetään toimenpiteiden suunnittelua, joista osalla on tarkoitus vahvistaa suotuisaa tai toivottavaa kehitystä ja osalla pyrkiä estämään ei – toivottua tai uhkaksi muodostuvaa kehitystä. Esitettyä työtapaa kutsutaan skenaarioperustaiseksi strategiatyöksi. Mahdollisuudet tämän käynnistämiseen on tarkoitus luoda tämän visioproejtin avulla.  

2.	Tavoitteet

Projektin tavoitteena ovat:

-	skenaarioperustaisen strategiatyön käynnistäminen niin, että julkisen hallinnon työn kehittymisestä vastuussaolevat viranomaiset voivat työhön ja sen tuloksiin sitoutua sekä
-	tutkimus- ja selvityspainotteisen kehitystyön käynnistäminen alueilla, joilla tarvitaan syvempää tietoa työhön ja sen ohjaukseen vaikuttavasta kehityksestä ja tarpeista.

3.	Tulokset

Projektin tavoitteet voidaan katsoa saavutetuksi, kun on käytettävissä
-	hallinnon työn kehitystä 2005 – 2010 kuvaava visio,
-	visiota täsmentävä kuvaus jonkin hallinnon palveluprosessin tai tehtävän kehityksestä ja
-	tarvittava määrä kehittämisohjelmien kuvauksia, joilla vision suuntaan toteutuvasta kehityksestä saadaan yksilöidympää tietoa ohjauksen avuksi.

Visiosta ja sitä täsmentävästä palveluprosessin tai tehtävän kehityskuvauksesta sekä kehittämisohjelmien kuvauksista voidaan hahmottaa tietoverkkopalveluja 24 tuntia tarjoamaan kykenevän viraston toimintamalli eli verkkovirasto 2005- .

4.	Tehtävät

Tulosten aikaansaamiseksi projektissa suoritetaan seuraavat tehtävät:
1.	Projektin aloitus (5, 4)
-	projektisuunnitelman laadinta
-	lähde- ja viiteaineistojen kartoitus (kts. liite)
-	rinnakkaisprojektien selvittäminen
-	työn edellyttämän yhteysverkoston luonti
-	projektin ohjauksen organisointi  

2.	Pilottiluonteisen palveluprosessin tai tehtävän valinta (2,2)
-	valintakriteerien määrittely
-	mahdollisten palveluprosessien ja tehtävien identifiointi
-	pilotin valinta

3.	Vision luontia ohjaavien lähtökohtaoletusten ja reunaehtojen määrittely (2,1)
-	asiointipalvelun kehittämistavoitteiden selvittäminen
-	hallinnon kehittämisen tavoitteiden selvittäminen
-	lähtökohtaoletukset ja reunaehdot
-	realisointi pilottina käytettävään palveluprosessiin tai tehtävään

4.	Visioitavan kohteen tarkempi määrittely ja kuvaus (3,2)
-	selvitetään visioitavan kohteen vaihtoehtoiset rajaukset
-	valitaan rajaus
-	laaditaan visioitavan kohteen kuvaus
-	realisointi pilottina käytettävään palveluprosessiin tai tehtävään

5.	Hallinnon työn kehitystä ohjaavien megatrendien määrittely ja kuvaus (5,4)
-	megatrendien luettelointi ja kuvaaminen
-	megatrendien pisteyttäminen yleisesti ja pilotiksi valitun palveluprosessin tai tehtävän suhteen

6.	Hallinnon työn kehitystä kuvaavien muuttujien määrittely (5,2)
-	muuttujien ideointi
-	muuttujien merkityksen arviointi yleisesti ja pilotiksi valitun palveluprosessin tai tehtävän suhteen
-	yleisessä visiossa ja pilotin osalta käytettävien muuttujien valinta

7.	Muuttujien erilaisten tulevaisuustilojen kuvaaminen (5,4)
-	erilaisten tulevaisuustilojen identifiointi yleiseen visioon ja pilotiksi valitun palveluprosessin tai tehtävän osalta
-	yleisen vision ja pilotin tulevaisuustilojen kuvaaminen
-	tulevaisuustaulukoiden (yleinen ja pilotti) kokoaminen

8.	Erilaisten tulevaisuuskuvien hahmottaminen (3,2)
-	luodaan haluttu määrä erilaisia tulevaisuuskuvia yleistä visiota ja pilottina toimivaa palveluprosessia tai tehtävää varten
-	valitaan visiossa esitettävät tulevaisuuskuvat
-	hahmotellaan edellisten mahdolliset kehityskulut eli skenaariot

9.	Kehitysalueiden määrittely ja kehittämisohjelmien laadinta (5,2)
-	paikallistetaan kehityskuluista keskeiset kehitysalueet
-	valitaan alueista ne, joille määritellään kehittämisohjelma
-	laaditaan kehittämisohjelmat

10.	Vision kuvaaminen ja tulosten raportointi (5,4)
-	laaditaan vision kuvaus
-	laaditaan projektin loppuraportti 

5.	Aikataulu, työmäärä ja kustannukset

Projektin työn arvioitu kesto on vähintään 25 viikkoa, työmäärä on 40 henkilötyöpäivää ja kustannukset käyttämäni päiväkonsultointiveloituksen mukaisesti 150 000 markkaa. Projektin työ olisi tällä aikataululla valmis viimeistään 30.4.2001 mennessä.

Työn ohjaus edellyttää kultakin osallistujalta noin 4 henkilötyöpäivää. Pilotiksi valittavan hallintoyksikön henkilöltä osallistuminen projektiin edellyttää noin 8 työpäivää.

6.	Projektin ohjausryhmä

Projektin ohjausryhmän puheenjohtajana toimii tilaajan VM:n hallinnon kehittämisosaston edustaja ja jäseniksi kutsutaan edustajat VM:n henkilöstöosastolta ja hallinnon kehittämisosastolta, SM:stä ja TM:stä. Johtoryhmään voidaan tarvittaessa kutsua myös pilotiksi valittavasta palveluprosessista vastaavan viraston tai hallintoyksikön edustaja sekä tietoyhteiskuntakehityksen vaikutuksia ammatteihin tutkinut asiantuntija.